6 גיבורים

6 גיבורים (באנגלית: Big Hero 6; מילולית "גיבור גדול 6") הוא סרט גיבורי על קומי ופעולה בהנפשה ממוחשבת של אולפני ההנפשה של וולט דיסני, שיצא ב-2014. הסרט מבוסס על הקומיקס "ששת הגיבורים הגדולים" (Big Hero Six), בהוצאת מארוול קומיקס. את הסרט ביים דון הול. זהו הסרט הראשון של דיסני שמבוסס על קומיקס של מארוול.

בארצות הברית יצא הסרט לאקרנים ב-7 בנובמבר 2014 (הסרט הקצר "הסעודה" הוקרן לפניו בכל הקרנה), ובמהרה הפך להצלחה קופתית וזכה לביקורות חיוביות. הסרט זכה בפרס אוסקר לסרט המונפש הטוב ביותר בטקס פרסי אוסקר ה-87, והיה לסרט השני של אולפני ההנפשה של וולט דיסני שזכה בפרס זה (אחרי לשבור את הקרח).

 עלילה 
 תקציר 
העלילה מתרחשת בעיר הבדיונית והעתידנית סן פרנסוֹקיו (שילוב בין סן פרנסיסקו לטוקיו, שניכר בתשתיות העיר ובנופיה), וגיבורהּ הוא הנער הירו האמאדה, גאון רובוטיקה צעיר, שבתחילת הסרט נעצר עקב הימורים לא חוקיים על קרבות רובוטים, אך בהמשך מנותב ללימודים אקדמיים על ידי אחיו הגדול טדאשי. האח נהרג בפיצוץ מסתורי במכון הטכנולוגיה של סן פרנסוקיו, ובעקבותיו שוקע הירו בדכדוך ובחוסר מעש. מאוחר יותר מגלה הירו את "ביימקס", רובוט ריפוי שיצר אחיו טדאשי, ויחד עם חבריו הסטודנטים של האח המנוח - וואסאבי, האני למון, גו-גו ופרד - אותם הוא משדרג לגיבורי-על, פועלים השישה במשימה להציל את העיר מפני יוקאי, נבל במסכה השולט בצבא של מיקרובוטים אותם גנב מהירו.

 פירוט העלילה 

הירו האמאדה ואחיו הגדול טדאשי הם זוג יתומים המגודלים על ידי דודתם קס. שניהם גאוני טכנולוגיה ורובוטיקה, אך בעוד טדאשי לומד במכון לטכנולוגיה של סן פרנסוקיו, הירו בן ה-14 מעדיף להשקיע את זמנו בבניית רובוטים לוחמים קטנים כדי להרוויח כסף בקרבות רובוטים מפוקפקים שאינם חוקיים. אחרי קרב כזה בו נעצר הירו על ידי המשטרה, לוקח אותו טדאשי אל המכון לטכנולוגיה ובו מציג לו את חבריו ואת מיזמי המחקר שלהם: גוגו עם אופניים עם גלגלים מרחפים מגנטית, וואסאבי עם לייזר חותך והאני למון ("דבש לימון") שעוסקת במחקר כימי מתקדם, ואת פרד - הקמע של המכון, חובב קומיקס וטכנולוגיה. לאחר מכן מראה טדאשי להירו את המיזם שלו: רובוט מטפל רפואי אישי בשם ביימקס המורכב ממעטפת מתנפחת לבנה על בסיס שלדה המורכבת מסיבי פחמן. אחרי שהוא פוגש את פרופסור רוברט קאלהאן, ראש המכון למחקר, ממציא גאון, מומחה לרובוטיקה ומורה רוחני - הוא מתרשם עמוקות ומחליט להירשם למכון לטכנולוגיה. טדאשי אומר להירו שכדי להתקבל למכון עליו להרשים את פרופ' קאלהאן בתחרות של יריד המדע הקרוב.

ההמצאה של הירו ליריד היא נחיל מיקרובוטים הנשלטים באמצעות משדר עצבי הנחבש על הראש וכך מאפשרת לחובש לשלוט במיקרובוטים וליצור צורות ומבנים מורכבים בכוח המחשבה. ההמצאה מרשימה את כולם וזוכה במקום הראשון. פרופ' קאלהאן מציע להירו מלגה ואישור הרשמה. אליסטייר קריי, ממציא ותעשיין עשיר, הבעלים של חברת הטכנולוגיה הגדולה בעולם, מגיע אף הוא להירו ומציע לו לרכוש את ההמצאה תמורת הון עתק אך פרופ' קאלהאן - שחש טינה עמוקה לקריי - משכנע את הירו לדחות את ההצעה. כשנגמרת התחרות הירו, טדאשי וחבריהם יוצאים לחגוג את הזכייה. טדאשי לוקח את הירו לשיחת מוטיבציה אישית, אך לפתע האולם בו התרחש היריד עולה באש, טדאשי שם לב שפרופ' קאלהאן נמצא בפנים ומזנק להציל אותו אך פיצוץ גדול הורג אותו ולכאורה גם את פרופ' קאלהאן שנמצא בפנים.

הירו מתאבל על אחיו ומסרב להגיש את טופס ההרשמה למכון לטכנולוגיה. במקום זאת הוא עסוק באבל, הזנחה ורצון לנקום את מות אחיו. הוא מפעיל בטעות את ביימקס והרובוט הרפואי מנסה לנחם אותו. לפתע הירו שם לב שאחד המיקרובוטים שלו מתחיל לזוז ומנסה להגיע למקום מסוים - עדות לכך שייתכן והמיקרובוטים שרדו את השריפה ביריד (המיקרובוטים נמשכים אחד לשני). ביימקס יוצא על מנת לאתר את המקום שאליו נמשך המיקרו-בוט והירו יוצא למרדף אחריו. הם מגיעים למפעל נטוש שם הירו מגלה שדמות מסתורית במסכת קבוקי בשם "יוקאי" מייצרת מיקרובוטים. יוקאי רודף אחרי הירו ובעזרת ביימקס הם מצליחים לברוח. הירו חושד שהדמות במסכה היא אליסטייר קריי משום שזכר שהביע רצון לרכוש את המיקרובוטים. אחרי התקרית הירו משדרג את ביימקס לגרסה יותר לוחמנית עם הקלטת מהלכי קראטה ושריון גוף עשוי קוולר. הוא שוב מאתר את יוקאי והמיקרובוטים, הפעם בנמל. לפני שהוא מתנפל על יוקאי מגיעים חבריו של טדאשי - פרד, גוגו, האני למון, וואסבי - ומנסים לנחמו. יוקאי מגלה את מיקומם והם נמלטים ממנו במכונית שלהם אך יוקאי גורם להם לזנק אל הים. הם ניצלים בזכות ביימקס שמשיל את שריונו ומשמש להם כמצוף.

בחזרה בביתו של פרד, ביימקס מבין שרק תפיסת רוצחו של טדאשי תביא מזור לנפשו הדואבת של הירו. הירו מחליט לשדרג את ביימקס וחבריו ולהפוך אותם לגיבורי-על שביחד יתפסו את יוקאי. את ביימקס הוא הופך לרובוט משוריין עם יכולת טיסה, אגרוף רקטי וסורק ביולוגי מתוגבר. לגוגו הוא בונה רולרבליידס חדים וחלקים, בתוספת גלגלי מסור חדים. לוואסבי הוא בונה כפפות עם להבי לייזר שחותכים כל חומר. להאני למון הוא בונה תיק מלא בקפסולות כימיקליות שונות ולפרד הוא בונה חליפת "פרדזילה" יורקת אש. באמצעות הסורק הביולוגי של ביימקס הם מאתרים את יוקאי באי במפרץ סן פרנסוקיו. הם מגיעים לאי שם הם מוצאים הריסות של שער טלפורטציה שבנה קריי ותיעוד וידאו המציג כיצד הניסוי עם טייסת אנושית, אביגיל, נכשל. לאחר מכן, יוקאי שוב תוקף אותם והם מנסים להילחם בו ללא הצלחה. במהלך הקרב המסכה של יוקאי נופלת והם מגלים שהאיש המסתורי הוא בעצם פרופ' קאלהאן שנחשב למת. הוא מסביר להם שהשתמש במיקרובוטים לשרוד את השריפה ומסרב להביע צער על מותו של טדאשי שניסה להצילו. הירו מצווה על ביימקס לתפוס את קאלהאן ולפגוע בו אך ביימקס מסרב כי זה בניגוד לתכנות שלו. הירו מוציא מביימקס את השבב הרפואי המקורי שתכנת טדאשי ומשאיר רק שבב לחימה. ביימקס משתולל וחבריו של הירו לא מצליחים לעצור אותו, ויוקאי בורח. לבסוף האני למון מצליחה להחזיר את השבב הרפואי שיצר טדאשי, הירו כועס עליה ועל החבורה ועוזב אותם עם ביימקס בכעס.

הירו שוב ביגון ואבל על מותו של אחיו ועל כך שנתן לרוצחו להימלט. ביימקס מנסה לנחם אותו ומקרין לו סרטי וידאו שצילם מהרצות הניסוי שלו ובהן נראה טדאשי מנסה שוב ושוב להפעיל את ביימקס הרובוט הרפואי עד שאחרי עשרות ניסיונות הוא מצליח. הסרטים מנחמים ומרגיעים את הירו והוא מתנצל בפני חבריו שהתברר שחזרו מהאי בעזרת מסוק שהביא משרתו של פרד. הם מגלים שטייסת הניסוי שלכאורה מתה, אביגיל, הייתה בתו של פרופ' קאלהאן ובגלל הניסוי שנכשל הוא רצה לנקום בקריי.

יוקאי תוקף את המבנה של קריי ובונה שער טלפורטציה מעל המבנה שמתחיל לשאוב את המבנה פנימה חלקים חלקים ובכך מתחיל לפורר אותו. ששת הגיבורים בראשות הירו מגיעים ומנסים לעצור אותו אך לא מצליחים. בעזרת המיקרובוטים יוקאי/קאלהאן לוכד את כולם. הירו קורא להם לחשוב מחוץ לקופסה והם מצליחים להשתחרר ממלכודותיו של יוקאי בדרכים מקוריות. הירו הוגה תוכנית חדשה: לדחוק את כל המיקרובוטים אל תוך שער הטלפורטציה ובכך להשאיר את יוקאי "ללא תחמושת". הם מצליחים בכך ופרופ' קאלהאן מאבד את כוחו ונעצר. לפתע ביימקס מגלה סימני חיים מאביגיל בתוך השער, והירו מחליט לקחת את ביימקס ולחלץ אותה למרות הסיכון. הם טסים אל תוך השער - אל המימד האחר - ומוצאים את החללית של אביגיל ומתחילים לטוס איתה החוצה, אך שברי הריסות מהמבנה שנשאבו לשער פוגעים קשות בביימקס ומשביתים את יכולת הטיסה שלו. ביימקס אומר להירו שביכולתו להוציא אותם מהמימד האחר בעזרת אגרוף השריון שלו, אך לשם כך יהיה עליו להקריב את עצמו ולשם כך עליו לקבל אישור מהירו. הירו, שנקשר רגשית לביימקס, מתלבט קשות ובסוף מאשר זאת בלב כבד. ביימקס משתמש ברקטת האגרוף שלו כדי לשגר את הירו והחללית אל מחוץ למימד האחר ובחזרה לסן פרנסוקיו, בעוד שהוא נשאר במימד האחר. אחרי שהירו יוצא משם עם אביגיל השער קורס ונסגר.

אחרי האירועים הירו מתאבל על אובדנו של ביימקס, אליו הוא נקשר רגשית, עד שהוא מגלה שבאגרוף השריון שאיתו הוא נמלט נמצא השבב המקורי של ביימקס שאותו תכנת טדאשי. הוא בונה מחדש את גופו של ביימקס ומכניס לתוכו את השבב של טדאשי ובכך מפעיל אותו מחדש. הירו וחבריו עוסקים במדע ומחקר טכנולוגיה במכון לטכנולוגיה על שם טדאשי האמאדה ומחוץ ללימודים הם פועלים (ביחד עם ביימקס המשודרג) כשישה גיבורים ששומרים על העיר ונלחמים בפשע.

 מדבבים ודמויות 
הירו האמאדה (ריאן פוטר): גאון רובוטים יתום בן 14 והגיבור הראשי של הסרט.
ביימקס (סקוט אדסיט): רובוט לבן דמוי בלון, שנבנה ותוכנת בידי טדאשי לרפא אנשים, אך במהלך הסרט הירו הופך אותו לגיבור-על משוריין.
טדאשי האמאדה (דניאל הני): אחיו הגדול של הירו, אשר נהרג בשריפה.
פרד (טי. ג'יי. מילר): חובב ספרי קומיקס אשר משמש בתור הקמע של מכון הטכנולוגיה של סן פרנסוקיו.
גו-גו (ג'יימי צ'אנג): נערה אתלטית וחזקה אשר יוצרת גלגלים טכנולוגיים במכון הטכנולוגיה של סן פרנסוקיו.
וואסאבי (דיימון ואינז ג'וניור): נער חכם ונוירוטי, מומחה בבניית חותך לייזר במכון הטכנולוגיה של סן פרנסוקיו.
האני למון (דבש לימון) (ג'נסיס רודריגס) : אופטימית בעלת כימיה מוזרה אשר לומדת במכון הטכנולוגיה של סן פרנסוקיו.
פרופסור רוברט קאלהאן/יוקאי ג'יימס קרומוול, מדען שזייף את מותו ובעל זהות מסתורית בשם יוקאי, מסוגל לשלוט במיקרובוטים טלפתית, הנבל הראשי בסרט. הפך לנבל של הסרט מפני שרצה לנקום באליסטר קריי על כך שחשב שגרם למותה של בתו בכך ששלח אותה לריק לא ידוע, בסוף הירו וביימקס מגלים שבתו של הפרופסור עדיין בחיים ומוציאים אותה מהריק. לאחר מכן פרופסור רוברט נשלח לכלא.
דודה קייסי האמאדה (מאיה רודולף): דודתם האוהבת של הירו וטדאשי שמאמצת אותם אחרי מות הוריהם.
אליסטר קריי (אלן טודיק): ממציא ותעשיין עשיר, הבעלים של חברת הטכנולוגיה הגדולה בעולם. בהתחלה חשבו שאולי הוא הנבל אך מגלים לאחר מכן, שלא הוא הנבל, אלא פרופ' רוברט.

מדבבים בעברית
הירו האמאדה - קובי ליקורמן
ביימקס - עמוס שוב
פרד - מיכאל הנגבי
גו-גו - ספיר דרמון
וואסאבי - מומי לוי
האני למון - יונית טובי
פרופסור קאלהאן/יוקאי - יגאל שדה
טדאשי האמאדה - יפתח אופיר
דודה קייסי האמאדה - תמר קינן
אליסטייר קריי - אלדד פריבס

 הפקה 
לאחר שדיסני קנתה ב-2009 את מארוול קומיקס, בוב איגר עודד את חטיבות האנימציה של דיסני להפיק סרט המבוסס על קומיקס. דון הול בחר את הקומיקס ששת הגיבורים הגדולים להפקה, וב-2011 ג'ון לאסיטר סימן את הקומיקס כהפקה אפשרית. ביוני 2012 אושר כי דיסני אכן מפיקים סרט המבוסס על הקומיקס וכי הוא בשלבים מוקדמים של פיתוח. מספר אנשי צוות של מארוול היו שותפים בהפקתו.

סגנון אנימציית הסרט שילב בין תרבויות המזרח הרחוק ותרבות המערב.

ב-22 במאי 2014 יצא הטיזר הראשון של הסרט.

 ביקורות והכנסות 
עם צאתו בארצות הברית, זכה הסרט להצלחה קופתית והכניס 651.9 מיליון דולר, ברחבי העולם.

 פרסים 
הסרט זכה בפרס אוסקר לסרט המונפש הטוב ביותר בטקס פרסי אוסקר ה-87, והיה לסרט השני של אולפני ההנפשה של וולט דיסני, אחרי לשבור את הקרח, שזוכה בפרס זה.

 מוזיקה 
את המוזיקה לסרט הלחין וכתב הנרי ג'קמן. הפסקול של הסרט כולל שיר מקורי הנקרא "Immortals" שנכתב והוקלט בידי להקת הרוק האמריקאית Fall Out Boy ויצא בידי "וולט דיסני הקלטות" ב-14 באוקטובר 2014. אלבום הפסקול הוצא דיגיטלית בידי "וולט דיסני הקלטות" ב-4 בנובמבר 2014, כ-4 ימים לפני יציאת הסרט בארצות הברית, ויצא ב-CD ב-24 בנובמבר ,2014 .

כל המוזיקה של הסרט נכתבה והולחנה בידי הנרי ג'קמן, מלבד השיר "Immortals".

סדרות טלוויזיה
בעקבות הצלחת הסרט הודיעה חברת דיסני על הפקת סדרת אנימציה שתתבסס על הדמויות מהסרט. את הדמויות בסדרה דובבו חלק מאנשי הצוות המקורי של הסרט, בתוספת מספר מדבבים חדשים.

בשנת 2022 שידר שירות הסטרימינג דיסני+ סדרת המשך נוספת בת שישה פרקים, ששמה ביימקס!.

 קישורים חיצוניים 







הערות שוליים

קטגוריה:סרטי אנימציה ממוחשבת
קטגוריה:סרטי 2014
קטגוריה:סרטי גיבורי-על
קטגוריה:סרטים מבוססי קומיקס
קטגוריה:סרטי תלת-ממד
קטגוריה:סרטי קומדיה מונפשים
קטגוריה:סרטי מדע בדיוני ופנטזיה
קטגוריה:סרטי פעולה אמריקאיים
קטגוריה:דיסני: סרטים
קטגוריה:זוכי אוסקר: הסרט המונפש הטוב
קטגוריה:סרטי קומדיה מדע בדיוני משנות ה-2010
קטגוריה:דיסני: סרטי הנפשה
קטגוריה:אולפני ההנפשה של וולט דיסני: סרטים
קטגוריה:טלפורטציה בקולנוע
קטגוריה:סרטי רובוטים
קטגוריה:סרטי מדע בדיוני מ-2014
קטגוריה:סרטי אנימציה על יתומים
קטגוריה:סרטי אנימציה על ידידות
קטגוריה:סרטי אנימציה על רובוטים